Κανονισμός (ΕΚ) αριθ. 951/2001 του Συμβουλίου

της 14ης Μαΐου 2001

για τροποποίηση του κανονισμού (ΕΚ) αριθ. 2042/2000 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1),

την πρόταση που υπέβαλε η Επιτροπή μετά από διαβουλεύσεις με τη Συμβουλευτική Επιτροπή,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 1015/94(2), επέβαλε οριστικό δασμό αντιντάμπινγκ στις εισαγωγές συσκευών λήψεως εικόνων για την τηλεόραση ("TCS") καταγωγής Ιαπωνίας.

(2) Στο άρθρο 1 παράγραφος 3 σημείο ε) του κανονισμού 1015/94, το Συμβούλιο απέκλεισε ειδικότερα από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως εικόνων που απαριθμούνται στο παράρτημα του εν λόγω κανονισμού (που στο εξής αποκαλείται "παράρτημα"), οι οποίες αντιπροσωπεύουν τις επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος, όπως αναφέρεται στο άρθρο 1 παράγραφος 2 του ανωτέρω του κανονισμού, οι οποίες ωστόσο δεν μπορούν να θεωρηθούν ως συσκευές ραδιοτηλεοπτικής λήψεως.

(3) Τον Οκτώβριο του 1995, το Συμβούλιο, με τον κανονισμό (ΕΚ) αριθ. 2474/95(3), τροποποίησε τον προαναφερόμενο κανονισμό (ΕΚ) αριθ. 1015/94, ειδικότερα όσον αφορά τον ορισμό του ομοειδούς προϊόντος και όσον αφορά ορισμένα μοντέλα επαγγελματικών συσκευών λήψεως που αποκλείονται ρητά από το πεδίο εφαρμογής του οριστικού δασμού αντιντάμπινγκ.

(4) Τον Οκτώβριο του 1997, το Συμβούλιο, με τον κανονισμό (ΕΚ) αριθ. 1952/97(4), τροποποίησε τα ποσοστά του οριστικού δασμού αντιντάμπινγκ για δυο εταιρείες, δηλαδή τη Sony Corporation και την Ikegami Tsushinki σύμφωνα με το άρθρο 12 του κανονισμού (EΚ) αριθ. 384/96, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής ο "βασικός κανονισμός"). Επιπλέον, το Συμβούλιο απέκλεισε ειδικά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψεως, τις οποίες προσέθεσε στο παράρτημα.

(5) Το Σεπτέμβριο του 2000, το Συμβούλιο, με τον κανονισμό (EΚ) αριθ. 2042/2000(5), επιβεβαίωσε τους οριστικούς δασμούς αντιντάμπινγκ που επιβλήθηκαν βάσει του κανονισμού 1015/94 σύμφωνα με το άρθρο 11 παράγραφος 2 του βασικού κανονισμού.

(6) Τον Ιανουάριο 2001, το Συμβούλιο, με τον κανονισμό (ΕΚ) αριθ. 198/2001 τροποποίησε για τελευταία φορά τον κανονισμό (ΕΚ) αριθ. 2042/2000, προσθέτοντας στο παράρτημα του ορισμένα διάδοχα μοντέλα επαγγελματικών συσκευών λήψεως και αποκλείοντας τα εν λόγω μοντέλα από το πεδίο εφαρμογής του οριστικού δασμού αντιντάμπινγκ.

B. ΕΡΕΥΝΑ ΟΣΟΝ ΑΦΟΡΑ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΚΕΥΩΝ ΛΗΨΕΩΣ ΓΙΑ ΤΗΝ ΤΗΛΕΟΡΑΣΗ

1. Αίτηση

(7) Ένας Ιάπωνας παραγωγός/εξαγωγέας, ειδικότερα η εταιρεία Sony Corporation ("Sony"), πληροφόρησε την Επιτροπή ότι είχε την πρόθεση να πωλήσει νέα μοντέλα επαγγελματικών συσκευών λήψεως στην κοινοτική αγορά, και ζήτησε να προστεθούν αυτά τα νέα μοντέλα επαγγελματικών συσκευών λήψεως και τα εξαρτήματά τους στο παράρτημα, και έτσι να αποκλειστούν από το πεδίο εφαρμογής των δασμών αντιντάμπινγκ.

2. Υπό εξέταση μοντέλα

(8) Υποβλήθηκε αίτηση για τα ακόλουθα επαγγελματικά μοντέλα, με τις κατάλληλες τεχνικές πληροφορίες:

- κεφαλή συσκευών λήψεως DXC-D35PH,

- κεφαλή συσκευών λήψεως DXC-D35PL,

- κεφαλή συσκευών λήψεως DXC-D35PK,

- κεφαλή συσκευών λήψεως DXC-D35WSPL,

- κεφαλή συσκευών λήψεως DSR-135PL,

- σκόπευτρο DXF-801CE,

- μονάδα ελέγχου συσκευών λήψεως CCU-M5AP.

Όλα τα παραπάνω μοντέλα δηλώθηκαν ως εξαρτήματα επαγγελματικών συσκευών λήψεως που προορίζονται αποκλειστικά στην επαγγελματική αγορά βίντεο.

3. Έρευνα και συμπεράσματα

(9) Η Επιτροπή ενημέρωσε τον κοινοτικό κλάδο παραγωγής σχετικά με την αίτηση που κατέθεσε η Sony και του ζήτησε να κοινοποιήσει τα σχόλιά του.

(10) Ο κοινοτικός κλάδος παραγωγής ισχυρίστηκε ότι τα προαναφερόμενα μοντέλα δεν έπρεπε να αποκλείονται από τα ισχύοντα μέτρα αντιντάμπινγκ και έφεραν ως επιχείρημα ότι τα υπό εξέταση μοντέλα μπορούν εύκολα να συνδεθούν με τριαξονική μονάδα ή σύστημα και να χρησιμοποιηθούν συνεπώς ως συσκευές για τη ραδιοτηλεόραση.

(11) Η έρευνα της Επιτροπής έδειξε ότι τα υπό εξέταση μοντέλα μπορούν πράγματι να συνδεθούν με τριαξονικό προσαρμογέα και συνεπώς να χρησιμοποιηθούν για σειρά ραδιοτηλεοπτικών εφαρμογών. Ωστόσο, οι συμπληρωματικές πληροφορίες που έδωσε η Sony μετά από αίτηση της Επιτροπής, έδειξαν ότι η μεγάλη πλειονότητα των χρηστών των υπό εξέταση μοντέλων ανήκουν στους επαγγελματίες και ότι οι κύριες χρήσεις των εν λόγω μοντέλων εμπίπτουν στον επαγγελματικό τομέα λήψεως εικόνων.

(12) Η έρευνα της Επιτροπής επιβεβαίωσε επίσης ότι τα υπό εξέταση μοντέλα ήταν στην ουσία ανανεωμένα μοντέλα παλαιοτέρων μοντέλων που αριθμούνται ήδη στο παράρτημα και είναι σε μεγάλο βαθμό όμοια με τα παλαιότερα.

(13) Με τα παραπάνω δεδομένα, η Επιτροπή διατύπωσε σφαιρικά τη γνώμη ότι τα προαναφερόμενα μοντέλα συσκευών λήψεως εικόνων πρέπει να εξαιρεθούν των ισχυόντων μέτρων αντιντάμπινγκ, εκτός από τις περιπτώσεις όπου τα αντίστοιχα τριαξονικά συστήματα ή προσαρμογείς πωλούνται στην κοινοτική αγορά.

(14) Η Επιτροπή ενημέρωσε τους κοινοτικούς παραγωγούς και τον εξαγωγέα συσκευών λήψεως σχετικά με τις διαπιστώσεις της και τους έδωσε την ευκαιρία να γνωστοποιήσουν τις απόψεις τους. Ένας κοινοτικός παραγωγός συνέχισε να προβάλει αντιρρήσεις σχετικά με την απαλλαγή από τα μέτρα επιβολής δασμού αντιντάμπινγκ των εν λόγω μοντέλων συσκευών λήψεως αλλά δεν προσκόμισε συμπληρωματικά στοιχεία με τα οποία να τεκμηριώνεται ο ισχυρισμός του ότι οι παραπάνω συσκευές λήψεως πωλούνται στην κοινοτική αγορά ως συσκευές λήψεως για τη ραδιοτηλεόραση.

(15) Με τα δεδομένα αυτά, όλα τα μοντέλα και ο σχετικός εξοπλισμός τους, που απαριθμούνται στην αιτιολογική σκέψη 8, εξαιρούνται από το πεδίο εφαρμογής των μέτρων επιβολής δασμού αντιντάμπινγκ στις συσκευές λήψεως καταγωγής Ιαπωνίας. Το παράρτημα πρέπει συνεπώς να τροποποιηθεί αντίστοιχα.

(16) Δεδομένης της πολυπλοκότητας της παρούσας περίπτωσης, των προσκομισθέντων αποδείξεων και πληροφοριών και των συνεχιζομένων διαβουλεύσεων μεταξύ των ενδιαφερομένων μερών, κυρίως λόγω του κυρίως τεχνικού περιεχομένου του θέματος, η Επιτροπή δεν ήταν σε θέση να περατώσει την παρούσα έρευνα νωρίτερα. Με τα δεδομένα αυτά, θεωρήθηκε κατάλληλη η εφαρμογή του παρόντος κανονισμού στα μοντέλα συσκευών λήψεως που αριθμούνται στην αιτιολογική σκέψη 8 με αναδρομική ισχύ, ανεξάρτητα από την ημερομηνία εισαγωγής τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2042/2000 του Συμβουλίου αντικαθίσταται από το παράρτημα του παρόντος κανονισμού. Τα ακόλουθα μοντέλα συσκευών λήψεως προστίθενται στο παράρτημα του κανονισμού (ΕΚ) αριθ. 2042/2000:

- κεφαλή συσκευών λήψεως DXC-D35PH,

- κεφαλή συσκευών λήψεως DXC-D35PL,

- κεφαλή συσκευών λήψεως DXC-D35PK,

- κεφαλή συσκευών λήψεως DXC-D35WSPL,

- κεφαλή συσκευών λήψεως DSR-135PL,

- σκόπευτρο DXF-801CE,

- μονάδα ελέγχου συσκευών λήψεως CCU-M5AP.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στα μοντέλα συσκευών λήψεως που απαριθμούνται στο άρθρο 1, ανεξάρτητα από την ημερομηνία εισαγωγής τους.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Μαΐου 2001.

Για το Συμβούλιο

Ο Πρόεδρος

A. Lindh

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (EΚ) αριθ. 2238/2000 (ΕΕ L 257 της 11.10.2000, σ. 2).

(2) ΕΕ L 111 της 30.4.1994, σ. 106· κανονισμός όπως τροποποιήθηκε τελευταία από τον κανονισμό (ΕΚ) αριθ. 198/2001 (ΕΕ L 30 της 1.2.2001, σ. 1).

(3) ΕΕ L 255 της 25.10.1995, σ. 11.

(4) ΕΕ L 276 της 9.10.1997, σ. 20.

(5) ΕΕ L 244 της 29.9.2000, σ. 38· κανονισμός όπως τροποποιήθηκε τελευταία με τον κανονισμό (ΕΚ) αριθ. 198/2001 (ΕΕ L 30 της 1.2.2001, σ. 1).

ΠΑΡΑΡΤΗΜΑ

"ΠΑΡΑΡΤΗΜΑ

Κατάλογος επαγγελματικών συσκευών λήψεως που δεν έχουν χαρακτηρισθεί ως συσκευές ραδιοτηλεοπτικής λήψεως που απαλλάσσονται από αυτά τα μέτρα

>ΘΕΣΗ ΠΙΝΑΚΑ>"